M'għandix dubju li ndunajtu. Allura ma nistax nifhem kif għadkom siekta. Intom li għandkom meter tad-dawl kummerċjali. , is-sidien ta' negozju, il-lukandiera, tal-ħwienet, tar-ristoranti, importaturi, industrijalisti kbar u żgħar, kumpaniji u ħafna oħrajn. Tafu li llum iż-żejt jiswa' terz inqas minn kemm kien jiswa' fix-xhur tas-sajf. Tafu wkoll li intom għadkom tħallsu għall-elettriku bl-istess rati għoljin li kontu tħallsu meta ż-żejt kien iqum darba u nofs ta' dak li jqum illum. Tafu li bqajtu tħallsu l-istess prezzijiet anke għall-petrol u għad-diesel li tużaw fil-vetturi u fil-magni tagħkom. Żgur indunajtu li llum l-Enemalta jew xi ħadd ieħor qed jaqla' l-miljuni minn fuq daharkom għalxejn. Miljuni li jistgħu jibqgħu fi bwietkom. Miljuni li tistgħu tużaw biex tinvestu u biex toħolqu iktar xogħol. Allura għaliex dan is-silenzju? X'sar minnu l-ħafna d-diskors fuq il-kompetittività? Jew din il-kelma tużawha biss meta tiġi biex tingħata ż-żieda jew xi ġurnata leave żejda lill-ħaddiema? Sinjuri tal-Kamra tal-Kummerċ, l-Intrapriża u l-Industrija, tal-GRTU, tal-Assoċjazzjoni ta' min iħaddem, blajtu lsienkom?
Blajtu lsienkom?